9.

Articolul 10 se înlocuiește cu următorul text: „Articolul 10 (1) Ca parte a supravegherii multilaterale în conformitate cu articolul 121 alineatul (3) din TFUE , Consiliul și Comisia monitorizează implementarea programelor de convergență, pe baza informațiilor furnizate de statele membre care fac obiectul unei derogări și a evaluărilor Comisiei și Comitetului economic și financiar, în special în vederea identificării unor diferențe semnificative reale sau așteptate între poziția bugetară și obiectivul bugetar pe termen mediu sau între poziția bugetară și traiectoria de ajustare adecvată în vederea atingerii acestui obiectiv ▐. În plus, Consiliul și Comisia monitorizează politicile economice ale statelor membre neparticipante în lumina obiectivelor programelor de convergență, pentru a se asigura că politicile lor sunt orientate spre stabilitate, evitând astfel fluctuații ale cursului de schimb real și fluctuații excesive ale cursului de schimb nominal. (2) În cazul unei devieri importante constatate de la traiectoria de ajustare în vederea atingerii obiectivului pe termen mediu menționată la articolul 9 alineatul (1) al treilea paragraf din prezentul regulament și pentru a împiedica apariția unui deficit excesiv, Comisia, în conformitate cu articolul 121 alineatul (4) din TFUE, adresează o avertizare statului membru în cauză. În termen de o lună de la data adoptării avertizării timpurii așa cum se prevede la primul paragraf, Consiliul examinează situația și adoptă o recomandare privind măsurile politice necesare, pe baza unei recomandări a Comisiei, în temeiul alineatului 121 alineatul (4). Recomandarea stabilește un termen-limită de maximum cinci luni pentru corectarea devierii. Termenul-limită este redus la trei luni în cazul în care Comisia precizează în avertizare că situația este deosebit de gravă și justifică măsuri urgente. Consiliul, la propunerea Comisiei, publică recomandarea. În termenul-limită stabilit de Consiliu în recomandarea adresată în temeiul articolului 121 alineatul (4) din TFUE, statul membru în cauză prezintă Consiliului un raport privind acțiunile întreprinse ca urmare a recomandării respective. Dacă statul membru în cauză nu ia măsuri adecvate până la termenul-limită stabilit în recomandarea adoptată de Consiliu în conformitate cu al doilea paragraf, Comisia recomandă imediat Consiliului să adopte o decizie prin care să se constate că nu s-au luat măsuri efective. La luarea acestei decizii, Consiliul hotărăște fără a ține seama de votul membrului Consiliului care reprezintă statul membru în cauză. Totodată, Comisia poate recomanda Consiliului să adopte o recomandare revizuită privind măsurile politice necesare,în temeiul alineatului 121 alineatul (4). Consiliul adresează un raport formal Consiliului European cu privire la deciziile luate. Perioada dintre adoptarea recomandării Consiliului menționate la al doilea paragraf și adoptarea deciziei finale Consiliului și transmiterea raportului către Consiliul European în conformitate cu al patrulea paragraf nu depășește șase luni. (3) Devierile de la obiectivul bugetar pe termen mediu sau de la traiectoria de ajustare adecvată în vederea atingerii acestui obiectiv sunt evaluate pe baza unei evaluări globale cu soldul structural ca referință, incluzând o analiză a cheltuielilor fără măsurile discreționare privind veniturile, conform dispozițiilor de la articolul 9 alineatul (1). Evaluarea ce vizează să determine dacă devierea este importantă include mai ales următoarele criterii : pentru un stat membru care nu a atins obiectivul bugetar pe termen mediu, atunci când se evaluează modificarea soldului structural, devierea este considerată importantă dacă este de cel puțin 0,5 % din PIB într-un an și de cel puțin 0,25 % din PIB în medie pe an, în doi ani consecutivi; la evaluarea evoluției cheltuielilor fără măsurile discreționare privind veniturile, devierea este considerată importantă dacă are un impact total asupra soldului bugetar de cel puțin 0,5 % din PIB într-un an sau cumulativ în doi ani consecutivi. Devierea în ceea ce privește evoluția cheltuielilor nu este considerată semnificativă dacă statul membru în cauză ▐ a depășit obiectivul bugetar pe termen mediu, ținând seama de posibilitatea unei creșteri semnificative a volumului veniturilor excepționale, iar planurile bugetare prezentate în programul de convergență nu periclitează acest obiectiv pe parcursul perioadei programului. O deviere poate de asemenea să nu fie luată în considerare atunci când își are originea într-un eveniment neobișnuit aflat în afara controlului respectivului stat membru și care are o influență majoră asupra poziției financiare a administrației centrale sau dacă rezultă dintr-o recesiune economică gravă a zonei euro sau a UE în ansamblul său, cu condiția ca devierea să nu pună în pericol sustenabilitatea fiscală pe termen mediu .”